述九頌  其三
作者：程公許
朝代：宋

paragraphs: 天不椓兮斯文，寄命脈兮哲人。
爛咸陽兮焰虐，不可燬兮六經。
苟日月兮可晦，何天地兮長存。
言不文兮行不遠，義欲正兮詞欲贍。
學之荒兮氣之浮，匪艱深兮必蹇淺。
公昔來兮帝旁，佩瓊蕤兮雲錦裳。
六龍兮伏軫，從之兮彩凰。
愍世兮溷濁，下掃兮不祥。
屈宋兮導前，卿雲兮翼後。
韓柳兮並馳，杜李兮齊驟。
建安七子兮隨行，江左諸謝兮羅左右。
抗吾旃兮典籍場，軼吾轂兮風雅囿。
探金匱兮秘圖，掞國華兮冊書。
範金石兮揚律呂，散人世兮猶緒餘。
民之生兮有司命，彼指南兮亦有車。
秉斯印兮千萬壽，後有覺兮余楷模。